Okresná prokuratúra Košice I 
Mojmírova 5, 041 47 Košice 1 	

Sp. zn. : 3 Pv 19/13/8802	Košice I, 14.2.2014
EEČ : 2-63-43-2013

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Košice I
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v Košiciach dňa 06.01.2013 v čase okolo 12.38 hod. v HM Tesco na ul. Trolejbusovej č. 1 na predajnej ploche, na oddelení drogérie si zobrala make-up Affinitone, s ktorým odišla  na oddelenie textilu, kde si ho vložila do ľavého rukáva a následne prešla cez pokladničnú zónu bez zaplatenia, čím takto pre Tesco stores SR, s.r.o., Kamenné nám. 1/A, XXXXX spôsobila škodu vo výške 10,99 €, pričom takéhoto konania sa dopustila aj napriek tomu, že za taký čin už bola postihnutá blokovou pokutou na mieste vo výške 30,-€ hliadkou OO PZ XXXXX - XXXXX zo dňa 04.11.2012 č. AB 844700 za priestupok proti majetku  podľa  §  50  ods.  1  zákona  č.  372/90 Zb.  o priestupkoch, ktoré  nadobudlo  právoplatnosť  dňa  04.11.2012

Podľa §216 odsek 2 Trestného poriadku je určená obvinenej skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Policajný orgán Obvodného oddelenia PZ XXXXX - Sever uznesením zo dňa 06.01.2012 sp. zn. XXXXX začal trestné stíhanie a súčasne vzniesol obvinenie XXXXX za prečin krádeže  podľa § 212 ods. 2 písm. f / Tr. zákona, ktorého sa dopustila tak, ako je to uvedené vo výrokovej časti tohto uznesenia.

	Obvinená v prípravnom konaní vyhlásila, že skutok spáchala a súhlasila, aby trestné stíhanie bolo voči nej v prípravnom konaní podmienečne zastavené, pričom v priebehu skráteného vyšetrovania uhradila poškodenej strane spôsobenú škodu.

	V priebehu skráteného vyšetrovania boli vypočutí zástupca poškodeného strany XXXXX č.l. 23-29, svedok XXXXX č.l. 17, XXXXX č.l.18-19, XXXXX č.l. 20-21, ktorých výpovede spolu s  ďalšími zabezpečenými listinnými dôkazmi preukazujú trestnú činnosť obvinenej.

	V  zmysle  ustanovenia  §  216 ods. 1 písm. a, b, c / Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu  podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Skúšobná doba sa začína právoplatnosťou uznesenia o podmienečnom zastavení trestného stíhania ( § 216 ods. 2 Tr. poriadku ).

	Ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje ( § 217 ods. 1 Tr. poriadku ).

	Obvinená XXXXX svojim konaním spôsobila odcudzením a poškodením tovaru škodu Tesco stores SR, s.r.o. XXXXX vo výške 10,99 €, ktorú uhradila dňa 07.01.2013, čo potvrdzuje doklad o úhrade na č.l. 31 vyš. spisu a aj samotná výpoveď zástupcu poškodenej strany XXXXX, ktorá si už nenárokuje náhradu spôsobenej  škody. Obvinená bola 1 krát priestupkovo riešená. z priestupok proti majetku a doteraz nebola súdne trestaná.

	S poukazom na osobu obvinenej, priznanie sa k trestnému činu boli splnené všetky podmienky na podmienečné zastavenie trestného stíhania v zmysle citovaného ustanovenia. Podľa § 216 ods. 2 Tr. poriadku bola obvinenej stanovená skúšobná doba v trvaní 12 mesiacov.

Poučenie:
Proti tomuto uzneseniu je prípustná  sťažnosť, ktorú  možno podať do troch dní od jeho oznámenia na Okresnú prokuratúru XXXXX I. Sťažnosť má odkladný účinok

Mgr. Jozef Stanko
prokurátor